Brittiläinen kestävyysjuoksulegenda Paula Radcliffe on huolissaan naisurheilun tulevaisuudesta.

Paula Radcliffe toivoo, ettei CAS puutu IAAF:n tekemään sääntöön. AOP

Kaksinkertaisella olympiavoittajalla Caster Semenyalla on naiseksi poikkeuksellisen korkeat testosteronitasot. Se antaa hänelle valtavasti etua, kun hän kisaa muita naisia vastaan.

Kansainvälinen yleisurheiluliitto IAAF näki edun niin merkittävänä, että se loi niin sanotun Caster Semenya -säännön. Viime vuonna voimaan tullut sääntö pakottaa poikkeuksellisen korkeat testosteronitasot omaavat naiset laskemaan hormonitasoja lääkkeiden avulla.

Säännöstä on valitettu Urheilun kansainväliseen välitystuomioistuimeen CASiin. Esimerkiksi Semenyan mukaan on väärin, että hän ei saa kilpailla vapaasti omana itsenään ilman lääkkeitä.

– Haluan juosta sellaisena kuin olen syntynyt. Ei ole reilua, kun ihmiset kysyvät, kuka olen. Olen nainen ja olen nopea, Semenya totesi valituksen yhteydessä.

CAS on luvannut kertoa ratkaisustaan ensi viikolla.

Ei vain yksi tapaus

Mikäli valitus menee läpi, se muuttaisi Paula Radcliffen mukaan totaalisesti naisten urheilua.

– Se avaa oven transsukupuolisille urheilijoille, jotka voivat vain sanoa, että ei meidän tarvitse laskea testosteronitasojamme, ei meidän tarvitse mennä leikkaukseen, me voimme olla juuri sellaisia kuin haluamme ja kilpailla naisten sarjassa, Radcliffe arvioi.

– Se olisi naisurheilun kuolema.

Radcliffen mukaan ongelma ei ole vain Semenya.

– Jos kyse olisi vain yhdestä urheilijasta, jolla on korkeat testosteronitasot, en usko että olisimme tässä tilanteessa. Mutta kyse on useista urheilijoista, joiden määrä saattaa vielä kasvaa.

Merkittäviä etuja

Caster Semenya on voittanut sekä MM- että olympiakultaa 800 metrillä. AOP

Radcliffe tietää, miten merkittävän edun korkean testosteronitason omaavat naiset saavat.

– Fakta on se, että heidän kehonsa on käynyt läpi miesten murrosiän ja on sitä myöten vahvempi, Radcliffe sanoo.

– Heidän ei myöskään tarvitse miettiä kuukautisista. Heidän ei tarvitse huolehtia siitä, miten niiden kanssa tulee toimeen kisojen ympärillä. Nämä ovat asioita, joiden kanssa kaikki naispuoliset urheilijat joutuvat tulemaan toimeen. Mutta jos kilpailet sellaista vastaan, jolla niitä ei ole, se on epäreilua.

Radcliffe on joutunut palauteryöpyn keskelle sen jälkeen, kun hän on kertonut rehellisen mielipiteensä transsukupuolisista urheilijoista. Hänelle tämä ei ole kuitenkaan ongelma.

– Suurin osa niistä, jotka hyökkäävät minua kohtaan, eivät uskaltaisi sanoa samoja asioita kasvotusten.

Palautetta suurempi ongelma onkin Radcliffen mukaan se, että moni urheilija ei tiedä faktoja.

– Se on vaarallista, koska on paljon haavoittuvia urheilijoita, jotka eivät osaa tehdä eroa sen välillä mikä on totta ja mikä ei. Joku sanoo jotain totuudenmukaisesti, mutta toinen onkin vain trolli.

Paula Radcliffe on voittanut mm. maratonin ja puolimaratonin MM-kultaa. Lisäksi naisella on maailmanmestaruus 10 000 metriltä ja maastojuoksun MM-kisoista.

Lähteet: Sky Sports, BBC